**Informatīvais ziņojums “Par Latvijas Republikas un Valonijas-Briseles sadarbības ietvardokumentu ”**

2002.gada 12.jūlijā tika parakstīts Latvijas Republikas valdības, no vienas puses, un Beļģijas Franču kopienas un Valonijas reģiona, no otras puses, sadarbības līgums (turpmāk – Līgums). Īstenojot Līgumā paredzētos sadarbības formātus, puses ir izstrādājušas divas darba programmas laika periodiem no 2008.gada līdz 2010.gadam un no 2014.gada līdz 2016.gadam. Šīs programmas ir veidojušas ietvaru sadarbībai izglītībā, kultūrā, zinātnē un tehnoloģijās, vides, dabas un tehnoloģiju jomās, ES integrācijā un kultūru daudzveidībā, kā arī teritoriju attīstībā.

Nolūkā padarīt Līgumā paredzēto sadarbību elastīgāku un efektīvāku, Beļģijas franču kopiena un Valonijas reģions 2018. gadā piedāvāja parakstīt Latvijas Republikas un Valonijas-Briseles sadarbības ietvardokumentu (turpmāk – Ietvardokuments), kura mērķis ir noteikt pušu sadarbības īstenošanas kārtību un veidu. Parakstot dokumentu, tiek nodrošināta iespēja jebkurā laikā sadarbības ietvarā iekļaut jaunus sadarbības projektus, nepārslēdzot sadarbības ietvaru ik pēc dažiem gadiem. Ietvardokumentu ir plānots parakstīt 2021. gada pirmajā pusē.

Ietvardokuments ir sagatavots kā Līguma izpilddokuments, kas nerada pusēm jaunas tiesības vai pienākumus, bet noteic sadarbības formātus Līgumā definētajās jomās. Ņemot vērā, ka Ietvardokuments satur jautājumus, kas skar vairāku ministriju kompetenci, tā parakstīšanai ir nepieciešams Ministru kabinetā lēmums.

Saskaņā ar 2016. gada 29. marta Ministru kabineta rīkojumu Nr. 238 “Par Latvijas puses pārstāvju grupu Apvienotajā Latvijas Republikas valdības-Beļģijas franču kopienas un Valonijas reģiona komisijā” Ietvardokumenta īstenošanas gaitu pārraudzīs Ārlietu ministrija kā Līguma koordinējošā institūcija. Savukārt, par konkrētu sadarbības projektu īstenošanu un finansējuma nodrošināšanu ir atbildīgas institūcijas atbilstoši to kompetencei.

Ietvardokumenta projekta izstrāde no Latvijas puses piedalījās Ārlietu ministrija sadarbībā ar Kultūras ministriju, Vides aizsardzības un reģionālās attīstības ministrija, Ekonomikas ministrija, Labklājības ministrija, Satiksmes ministrija, Zemkopības ministrija, Finanšu ministrija un Izglītības un zinātnes ministrija.

Ietvardokumenta izpildē noteiktās Latvijas puses finanšu saistības tiks nodrošinātas iesaistīto ministriju esošo valsts budžeta līdzekļu ietvaros.

Ietvardokumenta II sadaļā iekļautos Kultūras ministrijas kompetences pasākumus paredzēts nodrošināt piešķirto valsts budžeta līdzekļu ietvaros no Kultūras ministrijas administrētās valsts budžeta apakšprogrammas 22.02.00 "Kultūras pasākumi, sadarbības līgumi un programmas". Kultūras programmas un pasākumi, kas ir noteiktu kultūras iestāžu un organizāciju pārziņā, ir īstenojami saskaņā ar to rīcībā pieejamajiem finanšu resursiem.

Ietvardokumentā iekļautos Izglītības un zinātnes ministrijas kompetences pasākumus paredzēts nodrošināt tai piešķirto valsts budžeta līdzekļu ietvaros. Valsts budžeta programma, no kuras tiek segti izdevumi par Latvijas valsts stipendijām ir 70.07.00 "Eiropas Savienības, starptautiskās sadarbības programmu un inovāciju izglītības jomā īstenošanas nodrošināšana". Izdevumus, kas saistīti ar I sadaļas 2. punktā “Franču valodas mācīšana un mācīšana franču valodā” ietvertās sadarbības īstenošanu, Latvijas pusē sedz uzaicinātāja institūcija.

Ārlietu ministrs E. Rinkēvičs

E.Dombrovskis

Emils.dombrovskis@mfa.gov.lv

67016465